Porvoossa Hamarin rannassa sattui lauantai-iltana joukkotappelu, jota ensin luultiin vesiliikenneonnettomuudeksi.

Porvoossa Hamarin rannassa sattui lauantai-iltana joukkotappelu. Pelastuslaitos sai hälytyksen keskisuuresta vesiliikenneonnettomuudesta kello 20.11, mutta paikan päällä ei ollut varsinaista pelastettavaa, vaan ilmeni, että kaksi venekuntaa oli ottanut yhteen.

– Siellä oli jonkinnäköinen joukkotappelu. Paikalla oli noin kymmenen henkeä, mutta sitä emme vielä tiedä, kuinka moni heistä oli osallistunut tappeluun. Sitä selvitetään nyt, merivartioston päivystyksestä kerrotaan.

Muutama ihminen oli joutunut hetkellisesti veden varaan, mutta päässyt sieltä turvaan omin voimin.

Molemmissa veneissä oli useampi ihminen. Toistaiseksi on epäselvää muun muassa, olivatko veneet koko ajan laiturissa kiinni. Poliisi ja merivartiostoyksikkö selvittävät parhaillaan, mitä rannalla tarkkaan ottaen tapahtui.

– Molemmissa veneissä oli useampi ihminen.

Juttua korjattu 27.5. kello 21.30: Meripelastuskeskus korjattu merivartiostoksi.